SKRIFTLIG FORESPØRGSEL E-3415/01

af Anna Karamanou (PSE) til Kommissionen

(21. december 2001)

Om: Brug af tortur og umenneskelig behandling af mistænkte for terroraktioner i USA

Foranstaltningerne til bekæmpelse af terrorismen i USA har allerede adskillige gange ført til krænkelse af de arresteredes grundlæggende rettigheder. I en række rapporter fra humanitære organisationer påpeges det, at arresterede personer mistænkt for at have begået terrorhandlinger ikke har haft adgang til en advokat, og at de er blevet nægtet retten til at kommunikere med pårørende. I visse tilfælde er de mistænkte ifølge oplysninger fra formanden for Det Internationale Rehabiliteringsråd for Torturofre også blevet udsat for tortur under påskud af, at de nægtede at samarbejde med undersøgelsesmyndighederne.

Hvordan stiller EU sig til disse overtrædelser af de folkeretlige principper om menneskerettigheder samt den internationale konvention mod tortur, som USA har ratificeret, og som forbyder brugen af tortur eller umenneskelig behandling for at fremtvinge tilståelser fra de arresterede, og hvordan agter Kommissionen at imødegå risikoen for, at den slags også forekommer i EU-medlemsstaterne?

Svar afgivet på Kommissionens vegne af Chris Patten

(11. februar 2002)

Respekten for menneskerettighederne er ifølge artikel 6 i traktaten om Den Europæiske Union et af de grundlæggende principper for Unionen. Unionen har vedvarende understreget sin stærke modstand mod tortur og sin tilslutning til de relevante internationale standarder. Dette er stadfæstet i artikel 4 i charteret om grundlæggende rettigheder, hvor det hedder, at ingen må underkastes tortur og ej heller umenneskelig eller nedværdigende behandling eller straf.

Rådet (almindelige anliggender) vedtog den 9. april 2001 retningslinjerne for EU-politikken over for tredjelande vedrørende tortur og anden grusom, umenneskelig eller nedværdigende behandling eller straf. De omfatter vejledning i Unionens interventioner i kontakter med tredjelande (omfattende politisk dialog, demarcher og indgreb i enkelttilfælde) og i multilaterale fora for menneskerettighederne. Det fremhæves, at Unionen skal følge internationale standarder, herunder dem, der er nedfældet i De Forenede Nationers konvention mod tortur og anden grusom, umenneskelig eller nedværdigende behandling eller straf. Unionen stræber også mod at nå frem til en afslutning af de igangværende forhandlinger om et udkast til en valgfri protokol til FN-konventionen mod tortur, med hvilken det bl.a. søges at forbedre overvågningen af interneringssteder.

Kommissionen følger omhyggeligt udviklingen med hensyn til De Forenede Staters behandling af tilbageholdte. Unionen fører en regelmæssig dialog med De Forenede Stater på menneskerettighedsområdet.

Skulle en medlemsstat ikke overholde principperne for de grundlæggende rettigheder, bringes overtrædelsesproceduren i EF-traktatens artikel 226 og proceduren i artikel 7 i traktaten om Den Europæiske Union i anvendelse. Ifølge den første procedure kan Kommissionen, hvis den påklagede

handling henhører under fællesskabsrettens anvendelsesområde, indbringe sagen for Domstolen for at få fastslået, at en medlemsstat ikke har overholdt en forpligtelse, der påhviler den i henhold til EF-traktaten. Ifølge den anden procedure kan Kommissionen eller en tredjedel af medlemsstaterne indbringe sagen for Rådet i dets sammensætning af stats- og regeringschefer, hvis en medlemsstat groft eller vedvarende overtræder principper i artikel 6 i traktaten om Den Europæiske Union.